b"\n_START_ARTICLE_\nGeschwinde, ihr wirbelnden Winde, BWV 201\n_START_SECTION_\nOrigen i context\n_START_PARAGRAPH_\nEl text \xc3\xa9s de Picander i aparegu\xc3\xa9 amb el n\xc3\xbamero 67 de la tercera part del recull d'escrits intitulat Ernst-Scherzhaffte und Styrische Gedichte, publicats a Leipzig el 1727, t\xc3\xa9, per\xc3\xb2, una participaci\xc3\xb3 directa important del mateix Bach. \xc3\x89s una adaptaci\xc3\xb3 dels versos 153-193 de l'onz\xc3\xa8 llibre de  Les Metamorfosis d'Ovidi, que tracta de la disputa musical entre Febus \xe2\x80\x93 nom llat\xc3\xad del d\xc3\xa9u Apol\xc2\xb7lo \xe2\x80\x93 i Pan. El text reuneix sis personatges, a m\xc3\xa9s de Febus  i Pan (baixos), els jutges (tenors) Tmolos, rei de L\xc3\xaddia) i Mides, rei de Fr\xc3\xadgia, Momos (soprano) d\xc3\xa9u del sarcasme, i Mercuri (contralt), d\xc3\xa9u dels comerciants. Tot sembla indicar que aquesta obra fou estrenada en la primera de les sessions \xe2\x80\x93 probablement durant la fira de Sant Miquel \xe2\x80\x93 que Bach i el Collegium Musicum oferien regularment en el Caf\xc3\xa8 Zimmermann, a partir de la tardor de 1729. El Collegium Musicum havia estat fundat per Telemann a primers de segle, i Bach el dirig\xc3\xad des de l'any 1729 al 1740, oferia uns concerts setmanals i, de fet, representava l'activitat musical m\xc3\xa9s important de la ciutat fora de l'esgl\xc3\xa9sia. A l'estiu tocava a la Grimmischen Tore  fora de les muralles de la ciutat i a l'hivern en el Caf\xc3\xa8 Zimmermman de la Cather Stra\xce\xb2e. Coneguda com La disputa de Febus i Pan, m\xc3\xa9s que una cantata \xc3\xa9s quasi una \xc3\xb2pera i el mateix Bach la va qualificar de Dramma per Musica.  Febus, l'inventor de la c\xc3\xadtara, representant de la m\xc3\xbasica polif\xc3\xb2nica seriosa,  \xc3\xa9s desafiat pel flautista Pan, d\xc3\xa9u dels boscos i pastures, que per la seva banda representa l'art senzill; Tmolos i Mides, amb la col\xc2\xb7laboraci\xc3\xb3 de Momos i Mercuri, fan de jutges.  Despr\xc3\xa9s de les corresponents interpretacions tots declaren guanyador a Febus, excepte Midas, el qual \xc3\xa9s castigat a tenir orelles d'ase que amaga sota un barret frigi, al\xc2\xb7ludit en el text, i \xc3\xa9s escarnit per tothom, per la gosadia d'opinar sense cap coneixement musical. L'obra \xc3\xa9s una burla de les tend\xc3\xa8ncies musicals que estaven de moda aleshores amb la prefer\xc3\xa8ncia per les melodies senzilles amb acompanyaments molt limitats front un tractament polif\xc3\xb2nic m\xc3\xa9s modern. A vegades, s'havia presentat aquesta obra com a una resposta a les cr\xc3\xadtiques que rebia la m\xc3\xbasica de Bach per part d'alguns sectors conservadors de la ciutat, per\xc3\xb2 actualment no hi ha cap dada ni prova que ho justifiqui."